Meer as 300 skape vrek in VS-haelstorm*Waarskuwing: Hierdie berig bevat inhoud wat sensitiewe lesers kan ontstel. Verskeie sosialemediagebruikers het intussen foto’s van haelbedekte grasperke en paaie in dié provinsie op Facebook en Twitter gedeel. (Foto: Twitter) ŉ Jong Vrystaatse boer het Maandag minstens 300 skape weens haelstorms in die Vrystaat verloor. Volgens Francois Wilken, president van Vrystaat Landbou (VL), is die boer se plaas tussen Edenville en Heuningspruit geleë. Maroela Media het vroeër berig waarskuwings vir ernstige donderbuie in die sentrale en oostelike dele van die Vrystaat is Maandagoggend uitgereik. Verskeie sosialemediagebruikers het intussen foto’s van haelbedekte grasperke en paaie in dié provinsie op Facebook en Twitter gedeel. Tommie Esterhuizen, ŉ boer van die omgewing, het aan Maroela Media gesê dat dié boer byna sy hele kudde kwyt is. Boonop, sê Esterhuizen, het die betrokke boer twee dae tevore sy skape geskeer en het dié wol asook talle hooibale erge reënskade opgedoen. ŉ Jong Vrystaatse boer het Maandag minstens 300 skape weens haelstorms in die Vrystaat verloor. (Foto: Verskaf / Vrystaat Landbou) Vrystaat Landbou sê hy was teen Dinsdag nie bewus van nog voorvalle nie, hoewel dit waarskynlik is dat daar nog verliese kan wees. Wilken sê hoewel dit nie ŉ algemene verskynsel is nie, het boere in die verlede al groot skade aan veeverliese weens veranderende weerstoestande gely. “Daar is boere wat al tot 1 000 skape op ŉ slag weens temperatuurveranderings, reën- of haelbuie verloor het. “Dit gebeur ook soms wanneer skape geskeer is en dit dan skielik koud, winderig en nat is.” Volgens Wilken probeer boere hul bes om dié soort voorvalle te beperk, maar is dit nie altyd binne ŉ mens se beheer nie. “Boere probeer hul vee in dié omstandighede gewoonlik in store, onder bome of onderdak injaag. Dit is egter nie altyd maklik om te beheer nie.” Gernie Botha, operasionele bestuurder by VL, sê die organisasie sal boere wat skape weens die reën- en haelstorms verloor het, uit hul hulpfonds bystaan. Diegene wat ŉ bydrae wil maak kan VL se webblad vir die bankbesonderhede besoek en “skaapsterftes” as verwysing gebruik. Pierre van Eden, voorsitter van die boerevereniging in die omgewing, kan ook by 083 692 9716 gekontak word indien iemand ŉ finansiële bydrae wil maak.